क्रिकेटरों ने नहीं मांगे पांच करोड़ : बीसीसीआई  
श्रीनिवासन ने कहा कि इस तरह की खबरों में कोई सच्चाई नहीं है कि खिलाड़ी बीसीसीआई ने जो वादा किया है उससे ज्यादा इनाम की मांग कर रहे हैं।
बीसीसीआई ने अखबारों में छपी उन खबरों का खंडन किया जिसमें कहा गया है कि विश्व कप जीतने वाली टीम के खिलाड़ी एक के बजाय पांच करोड़ रुपये का इनाम दिए जाने की मांग कर रहे है।  क्रिकेट बोर्ड के सचिव एन श्रीनिवासन ने कहा कि इस तरह की खबरों में कोई सच्चाई नहीं है कि खिलाड़ी बीसीसीआई ने जो वादा (एक करोड़) किया है उससे ज्यादा इनाम की मांग कर रहे हैं।  उन्होंने कहा, इस रिपोर्ट का कोई आधार नहीं है। यह गलत बात है। खिलाड़ी ने इस प्रकार की कोई मांग नहीं रखी है। गौरतलब है कि चोटी के खिलाड़ी का नाम छापे बिना रिपोर्ट कहा गया है कि खिलाड़ी चाहते हैं विश्व कप जीतने के लिये प्रत्येक खिलाड़ी को पांच करोड़ रूपये दिये जाने चाहिए। विश्व कप जीतने के तुरंत बाद बीसीसीआई ने प्रत्येक खिलाड़ी एक एक करोड़ रूपये देने की घोषणा की थी।  इस खिलाड़ी के हवाले अखबार में छपी रिपोर्ट में कहा गया, हम पैसे के भूखे नहीं है लेकिन ज्यादा पैसा मांगने में क्या हर्ज है क्योंकि बोर्ड भारत के विश्व कप जीतने के बाद करोड़ों रुपये कमाएगा।